Belgian parlamentille valmistuneen luottamuksellisen raportin mukaan Brysselin suurmoskeijassa on opetettu vuosikausia leppymätöntä vihaa länsimaista yhteiskuntaa, demokratiaa, juutalaisia ja muun muassa seksuaalivähemmistöjä vastaan.

Saudi-Arabia on sopinut Belgian hallituksen kanssa luopuvansa Brysselin suurmoskeijasta. Maa kuitenkin rahoittaa moskeijan toimintaa vielä kevääseen 2019 saakka. MIKA HORELLI

Belgialainen sanomalehti La Libre pääsi näkemään vuosia 2016 ja 2017 koskevat osat parlamentin raportista ja kuvaa niitä raportissaan pöyristyttäviksi. Moskeijasta löydetyt arabiankieliset oppimateriaalit ja opetuskäsikirjat oli tarkoitettu paitsi jyrkän linjan islamin opettamiseen, myös opetusmateriaaliksi uusille salafistista islamia opettaville imaameille.

Julmia oppeja

Opetuksessa muun muassa seksuaalivähemmistöön kuuluvia neuvottiin kivittämään kuoliaaksi tai tappamaan heidät heittämällä korkeiden rakennusten ikkunoista. Arkkivihollisten, juutalaisten painotettiin olevan korruptoineita, ahneita ja kavalia.

Opetuksessa myös kaikenlainen muslimien sulautuminen belgialaiseen yhteiskuntaan tai yhteistyö viranomaisten kanssa kiellettiin islamin vastaisena.

Raportin tehnyt Belgian terrorin vastaisen taistelun koordinointiin keskittynyt OCAM-virasto varoitti jo helmikuussa Belgian hallitusta siitä, että salafistisen ääri-islamin opetuksen jatkuminen belgialaisissa moskeijoissa on vaarassa työntää syrjään suvaitsevaisuutta ja muslimien Belgian yhteiskuntaan integroitumista kannattavan maltillisen islamin opetuksen.

Vuokrasopimus peruutettiin

Belgia ja Saudi-Arabia purkivat maaliskuussa tänä vuonna sopimuksen, jolla Brysselin suurmoskeija oli vuokrattu Saudi-Arabialle ilmaiseksi.

Vuokrasopimuksen lopettamisen taustalla olivat Belgian hallituksen kasvanut ärtymys siitä, että moskeija on toiminut vuosia ääri-islamilaisen opetuksen keskuksena Belgiassa. Lisäksi asiaan vaikutti Saudi-Arabian nykyisen kruununprinssin Mohammed bin Salmanin pyrkimys paitsi modernisoida omaa maataan sekä luopua jyrkän linjan islamin opetuksen tukemisesta eri puolilla maailmaa.

Suomen EU-edustustoa vastapäätä Cinquantenairen puistossa sijaitseva suurmoskeija rakennettiin alun perin vuonna 1880 silloisen Belgian kansallisen suurnäyttelyn itämaiseksi paviljongiksi. Näyttelyn jälkeen rakennus sai käytön puutteessa rapistua vuosikymmeniä.

Sitä pelastamaan ilmoittautui Saudi-Arabia. Virallisesti vuonna 1969 hyvän tahdon eleenä Belgian kuningas Baudouin vuokrasi paviljongin ilmaiseksi Saudi-Arabian kuningas Faisalille seuraavaksi 99 vuodeksi.

Todellisuudessa sopimuksen taustalla oli Brysselin pyrkimys varmistaa pysyvästi edulliset öljytoimitukset Saudi-Arabiasta. Saudit remontoivat rakennuksen täydellisesti ja se avattiin Brysselin suurmoskeijana vuonna 1978.

Vikkelä lopetus

Belgian hallituksen mukaan suurmoskeijan hallinnan siirto saudeilta Belgialle lopettaa vieraiden vaikutukset siihen, kuinka islamia Belgiassa opetetaan.

- Brysselin suurmoskeijan vuokrasopimus irtisanotaan välittömästi. Tämä on helposti tehty. Samalla lopetamme väkivaltaisen salafistisen ääriliikkeen vaikutuksen”, Belgian sisäministeri Jan Jambon twiittasi maaliskuussa sen jälkeen, kun moskeijan palauttamisesta Belgian hallintaan oli sovittu.

Al-Jazeera uutiskanavan haastatteleman Belgian oikeusministeri Koen Geensin mukaan Brysselin suurmoskeija jatkaa tulevaisuudessakin moskeijana, mutta sitä tulevat johtamaan belgialaiset muslimiyhdyskunnat jotka sitoutuvat maan lakeihin.